## Pravilnik o izmjenama i dopunama Pravilnika o porezu na dodanu vrijednost

### NN 63/2000 (30.6.2000.), Pravilnik o izmjenama i dopunama Pravilnika o porezu na dodanu vrijednost

# MINISTARSTVO FINANCIJA

**1391**

Na temelju članka 27. Zakona o porezu na dodanu vrijednost
(»Narodne novine«, broj 47/95, 106/96, 164/98, 105/99
i 54/2000) ministar financija donosi

## PRAVILNIK

### O IZMJENAMA I DOPUNAMA PRAVILNIKA O POREZU NA DODANU VRIJEDNOST

Članak 1.

U Pravilniku o porezu na dodanu vrijednost (»Narodne novine«,
broj 60/96, 113/97, 7/99, 112/99, 119/99 - ispravak i 44/2000)
u članku 28. stavak 3. mijenja se i glasi:

»(3) Porez na dodanu vrijednost obračunava i naplaćuje
carinarnica koja provodi postupak uvoznog carinjenja, zajedno
s obračunom i naplatom carinskog duga, prema propisima
o obračunu i naplati carinskog duga.«

Članak 2.

U članku 32. stavak 6. mijenja se i glasi:

»(6) Fizička osoba gubi svojstvo poduzetnika trajnom
odjavom djelatnosti i brisanjem iz registra kod nadležnog
tijela. Prije odjave djelatnosti poduzetnik - fizička osoba
mora obračunati porez na dodanu vrijednost na sve isporuke
do dana odjave, uključujući u te isporuke i sva dobra
koja mu preostanu i koja se smatraju izuzimanjem za vlastite potrebe,
a za koja je koristio odbitak pretporeza ili ih je prije početka
primjene Zakona o porezu na dodanu vrijednost, nabavio za poduzetničku
djelatnost bez poreza na promet ili uz povlaštenu stopu poreza
te izmiriti sve druge porezne obveze po osnovi poduzetničke
djelatnosti.«

Članak 3.

Članak 46. mijenja se i glasi:

»Članak 46.

(1) Pri uvozu dobara, porezna obveza nastaje danom nastanka carinskog
duga.

(2) Ako pri uvozu dobara ne nastaje carinski dug, porezna obveza
nastaje s danom kada bi nastao carinski dug da se plaća.«

Članak 4.

U članku 51. stavak 5. iza zadnje rečenice dodaje
se nova rečenica koja glasi:

»U slučaju kada se radi o uslugama beskamatnog kreditiranja,
poreznu osnovicu čini kamata obračunana u visini
stope zaštitne kamate prema odredbama Zakona o porezu na
dobit.«

Članak 5.

U članku 57. u stavku 1. u točki c) prvi odjeljak
mijenja se i glasi:

»c) knjige stručnog, znanstvenog, umjetničkog,
kulturnog i obrazovnog sadržaja, udžbenike za pedagoški
odgoj i obrazovanje, za osnovno, srednje i visoko obrazovanje,
otisnute na papiru ili na drugim nositeljima teksta kao što
su papirus, koža, platno, tekstil, CD-ROM, video i audio
kaseta i disketa.«

U stavku 1. iza točke f) dodaje se nova točka g)
koja glasi:

»g) znanstvene časopise.«

Članak 6.

Iza članka 59. dodaje se novi podnaslov i novi članak
59.a koji glase:

*»1.3. Priređivanje posebnih igara na sreću
u igračnicama i automat klubovima te klađenje*

Članak 59.a

Priređivanje posebnih igara na sreću u igračnicama
i automat klubovima te klađenje koji se priređuju prema
odredbama Zakona o igrama na sreću, oslobođeno je poreza
na dodanu vrijednost.«

Članak 7.

Brojčane oznake podnaslova ispred članaka 60., 61.,
62., 63. i 64. mijenjaju se i glase:

»1.4., 1.5., 1.6., 1.7. i 1.8.«

Članak 8.

Podnaslov ispred članka 65. i članak 65. mijenjaju
se i glase:

*»1.9. Usluge i isporuke dobara javnih ustanova
u kulturi, usluge i isporuke dobara samostalnih umjetnika i umjetničkih
organizacija te usluge prikazivanja filmova*

Članak 65.

(1) Usluge i isporuke dobara javnih ustanova u kulturi oslobođene
su plaćanja poreza na dodanu vrijednost i to: muzeja, galerija,
arhiva, knjižnica, kazališta, orkestara i drugih glazbeno-scenskih
te konzervatorskih, restauratorskih i ustanova za zaštitu
spomenika kulture te usluge i isporuke dobara samostalnih umjetnika
i umjetničkih organizacija uz uvjet da djelatnost obavljaju
u skladu s posebnim propisima koji uređuju rad tih ustanova
te samostalnih umjetnika i umjetničkih organizacija.

(2) Samostalnim umjetnicima iz stavka 1. ovoga članka smatraju
se umjetnici koji samostalno obavljaju umjetničku djelatnost
kao trajnu ili povremenu djelatnost uz potvrdu strukovne organizacije.

(3) Umjetničkim organizacijama iz stavka 1. ovoga članka
smatraju se umjetničke organizacije upisane u Registar
umjetničkih organizacija pri Ministarstvu kulture.

(4) Poreza na dodanu vrijednost oslobođene su usluge prikazivanja
filmova.«

Članak 9.

Članak 66. mijenja se i glasi:

»Članak 66.

»(1) Uslugama iz članka 59. stavak 1. te članaka
60., 61., 62., 63., 64. i 65. stavak 1. ovoga Pravilnika, smatraju
se sve usluge odnosno isporuke dobara koje obave poduzetnici iz
navedenih članaka, uz uvjet da djelatnost obavljaju u skladu
s posebnim propisima koji određuju djelokrug rada tih ustanova,
zajednica, samostalnih umjetnika i umjetničkih organizacija.

(2) Iznimno, poduzetnici iz članka 11. stavak 1. točka
10. Zakona mogu odlučiti hoće li s isporukama dobara
i usluga koje obavljaju, postupati kao s oporezivim isporukama.
O tome su postojeći poduzetnici obvezni do 31. srpnja 2000.
godine u pisanom obliku izvijestiti nadležnu ispostavu Porezne
uprave, odnosno budući poduzetnici u roku iz članka
32. stavak 2. ovoga Pravilnika.«

Članak 10.

U članku 68. stavak 1. mijenja se i glasi:

»(1) Na promet domaćeg i stranog novca kao zakonskog
sredstva plaćanja u obliku kovanica i novčanica u
svom nominalnom iznosu, kao i na posredničke usluge u svezi
s prometom novca kao zakonskog sredstva plaćanja te na promet
novčanih potraživanja ne plaća se porez na dodanu
vrijednost.«

Iza stavka 1. dodaju se novi stavci 2. i 3. koji glase:

»(2) Prometom novčanih potraživanja iz stavka
1. ovoga članka smatra se ustupanje i prodaja potraživanja
nastalog iz isporuka dobara i usluga što ih poduzetnik obavi
primatelju potraživanja koji na sebe preuzima cjelokupni
rizik naplate potraživanja.

(3) Ako poduzetnik potraživanje nastalo iz isporuka dobara
i usluga ustupi drugom poduzetniku radi naplate, ali i dalje ostaje
potraživanjem i snosi rizik naplate, ne smatra se da je došlo
do isporuke novčanog potraživanja. Na naknadu za uslugu
naplate potraživanja koju ostvari poduzetnik kome je potraživanje
ustupljeno radi naplate, plaća se porez ako se radi o poduzetniku
- poreznom obvezniku.«

Dosadašnji stavak 2. postaje stavak 4.

Članak 11.

Članak 70. mijenja se i glasi:

»Članak 70.

Poreza na dodanu vrijednost oslobođen je:

1. privremeni uvoz dobara koji je oslobođen carine i konačni
uvoz humanitarne pomoći osim nafte i naftnih derivata, duhana
i duhanskih prerađevina, alkohola i alkoholnih pića.
Humanitarnom pomoći u smislu ove točke smatra se
uvoz dobara za potrebe humanitarne organizacije (oprema, potrošni
materijal) ili za programe pomoći. Za ostvarenje poreznog
oslobođenja pri uvozu je potrebno priložiti isprave koje
su određene carinskim propisima, kao dokaz da se radi o dobrima
koja se uvoze kao humanitarna pomoć. Humanitarnom pomoći
u smislu odredbe članka 12. točka 1. Zakona koja
je oslobođena poreza na dodanu vrijednost, smatraju se i donacije
dobara koje inozemni donatori poklanjaju zdravstvenim, obrazovnim,
kulturnim, znanstvenim, vjerskim i socijalnim ustanovama, športskim
amaterskim organizacijama te tijelima državne i lokalne samouprave
i uprave.

Za ostvarenje poreznog oslobođenja pri uvozu dobara iz točke
1. ovoga članka, potrebno je priložiti isprave koje
su određene carinskim propisima.

2. uvoz zlatnih poluga koji obavlja Hrvatska narodna banka, domaćih
i stranih zakonskih sredstava plaćanja, vrijednosnica i
udjela u poduzećima,

3. uvoz dobara koji se prema carinskim propisima smatra osobnom
prtljagom te ostalih dobara za osobnu upotrebu do ukupne vrijednosti
300,00 kuna, ako ta dobra nisu namijenjena preprodaji, uz uvjete
propisane carinskim propisima,

4. uvoz dobara putem poštanskih i drugih pošiljaka ukupne
vrijednosti do 300,00 kuna, koje primatelji hrvatski i strani
državljani prime iz inozemstva od fizičkih osoba i
za koje primatelj ne plaća naknadu pošiljatelju, uz
uvjete propisane carinskim propisima,

5. uvoz reklamnog materijala i uzoraka koje besplatno iz inozemstva
prime državna tijela, trgovačka društva, ustanove,
te druge pravne i fizičke osobe, prema odredbama međunarodnih
konvencija i carinskih propisa,

6. uvoz upotrebljavanih dobara kućanstva i osobnih stvari
koje radi preseljenja u Republiku Hrvatsku uvoze fizičke
osobe uz uvjete propisane carinskim propisima.

7. uvoz odlikovanja i priznanja dobivenih u okviru međunarodnih
događaja te darova primljenih u okviru međunarodnih odnosa,
uz uvjete propisane carinskim propisima,

8. uvoz robnih marki, patenata, modela i popratnih dokumenata
te obrazaca za priznavanje patenata ili inovacija koji se šalju
organizacijama za zaštitu autorskog i industrijskog vlasništva,
uz uvjete propisane carinskim propisima,

9. uvoz isprava, obrazaca i nositelja podataka:

a) obrazaca i isprava koje državna tijela primaju za obavljanje
svojih javnih ovlasti,

b) predmeta koji predstavljaju dokaze u sudskim ili drugim postupcima
pred državnim tijelima Republike Hrvatske,

c) primjeraka potpisa i tiskanih okružnica koje se šalju
kao dio uobičajene izmjene obavijesti među javnim službama
ili bankarskim ustanovama,

d) službenih tiskanica koje prima Hrvatska narodna banka,

e) nacrta, tehničkih slika, modela, opisa i drugih sličnih
dokumenata koji se uvoze kako bi se ispunili uvjeti za sudjelovanje
na međunarodnom natječaju koji se organizira u zemlji,

f) tiskanih obrazaca koji se sukladno međunarodnim ugovorima
upotrebljavaju kao službeni dokumenti u međunarodnom
prometu vozila ili roba, te

g) pismovnih pošiljaka.

10. uvoz plodova poljodjelstva, ratarstva, stočarstva,
šumarstva, ribogojstva i pčelarstva dobivenih na posjedima
koje državljani Republike Hrvatske, koji žive u pograničnom
pojasu, posjeduju u pograničnom pojasu susjedne države,
te priploda i drugih dobara koja se dobiju od stoke koju imaju
na tim posjedima zbog poljskih radova, ispaše ili zimovanja,
uz uvjete propisane carinskim propisima,

11. uvoz dobara koja su hrvatski državljani i strani državljani
stalno nastanjeni u Republici Hrvatskoj, naslijedili u inozemstvu,
uz uvjete propisane carinskim propisima,

12. uvoz dobara koja su kao donacija dana humanitarnim organizacijama,
zdravstvenim, obrazovnim, kulturnim, znanstvenim, vjerskim i socijalnim
ustanovama, športskim amaterskim klubovima te tijelima državne
i lokalne samouprave i uprave, kao i uvoz dobara od strane istih
koja se plaćaju iz primljenih inozemnih novčanih
donacija,

13. dobra koja kao vlastita djela iz inozemstva unesu znanstvenici,
književnici i umjetnici, uz uvjete propisane carinskim propisima,

14. usluge u svezi s uvozom dobara, kada je vrijednost takvih
usluga uključena u poreznu osnovicu u skladu s odredbom
članka 9. stavak 1. ovoga Zakona. Porezni obveznik je dužan
pružiti dokaze o tome da je vrijednost usluge uključena
u poreznu osnovicu u skladu s odredbom članka 9. stavak
1. Zakona.

15. usluge prijevoza što ih u tuzemstvu pri uvozu dobara
obave Hrvatske željeznice,

16. dobra u provozu kroz carinsko područje Republike Hrvatske
uključujući prijevozne i sve druge otpremne usluge
vezane uz provoz.«

Članak 12.

Članak 71. mijenja se i glasi:

»Članak 71.

(1) U skladu s odredbom članka 13. stavak 1. točka
1. Zakona, poreza na dodanu vrijednost oslobođene su izvozne
isporuke dobara, te prijevozne i otpremne usluge koje su u svezi
s izvozom dobara.

(2) Izvoznom isporukom dobra smatra se isporuka dobra koju obavi
poduzetnik carinski obveznik, u inozemstvo izvan carinskog područja
Republike Hrvatske, inozemnom naručitelju (primatelju).

(3) Inozemnim naručiteljem smatra se poduzetnik koji ima
sjedište odnosno prebivalište ili uobičajeno
boravište u inozemstvu. Inozemnim naručiteljem smatra
se i inozemna poslovna jedinica tuzemnog poduzetnika. Tuzemna
poslovna jedinica inozemnog poduzetnika ne smatra se inozemnim
naručiteljem.

(4) Ako se neko dobro uvozi radi dorade ili oplemenjivanja pri
čemu se ne prenosi mogućnost raspolaganja (vlasništva)
na domaćeg poduzetnika i nakon dorade odnosno oplemenjivanja
se to dobro izveze inozemnom naručitelju smatra se da je
u dijelu koji se odnosi na oplemenjivanje obavljena izvozna isporuka
dobra koja je oslobođena poreza na dodanu vrijednost.

(5) Izvozne isporuke koje nisu naplaćene u skladu s propisima
o deviznom i vanjskotrgovačkom poslovanju, podliježu
plaćanju poreza na dodanu vrijednost.

(6) Ako poduzetnik koji je platio porez u smislu stavka 5. ovoga
članka naplati izvoznu isporuku, ima pravo na povrat plaćenog
poreza u obračunskom razdoblju kada je izvršena naplata.

(7) Da je obavljena izvozna isporuka (izvoz) poduzetnik carinski
obveznik dokazuje izvoznom carinskom deklaracijom koja glasi na
njegovo ime s ovjerom nadležne carinarnice da je obavljeno
izvozno carinjenje i da je dobro napustilo carinsko područje
Republike Hrvatske i ispravama o naplati prema propisima o deviznom
i vanjskotrgovinskom poslovanju. Kad se radi o doradi i oplemenjivanju
uvezenih dobara, poduzetnik carinski obveznik mora osim izvozne
imati i uvoznu carinsku dokumentaciju.

(8) Iznimno od odredbi stavka 7. ovoga članka da je obavljen
izvoz dobara putem poštanskih pošiljki, za koje se ne
podnosi izvozna carinska deklaracija, porezni obveznik dokazuje
podacima iz nadzorne knjige svakog sklopljenog vanjskotrgovinskog
i kreditnog posla koju vodi prema propisima o vanjskotrgovinskom
i deviznom poslovanju.

(9) Pri komisionim poslovima u izvozu primjenjuju se odredbe članka
4. stavak 2. ovoga Pravilnika.

(10) Privremeni izvoz dobara pri kojem domaći isporučitelj
ne prenosi mogućnost raspolaganja tim dobrima, ne smatra
se izvozom u smislu Zakona niti isporukom koja podliježe
oporezivanju.«

Članak 13.

Podnaslov ispred članka 72. i članak 72. mijenjaju
se i glase:

*»3.2. Isporuke dobara u slobodnu zonu, slobodna
i carinska skladišta te isporuke dobara unutar slobodne zone,
slobodnih i carinskih skladišta*

Članak 72.

(1) U skladu s odredbom članka 13. stavak 1. točka
2. Zakona, isporuke dobara u slobodnu zonu, slobodna i carinska
skladišta te isporuke unutar slobodne zone, slobodnih i carinskih
skladišta čije je poslovanje uređeno posebnim
propisima, oslobođene su plaćanja poreza na dodanu vrijednost.

(2) Porezni obveznik - isporučitelj dobara u slobodnu zonu,
slobodna i carinska skladišta obvezan je osigurati dokaze
(odgovarajuću carinsku dokumentaciju) o isporuci dobara
u slobodnu zonu, slobodna i carinska skladišta«.

Članak 14.

U članku 73. briše se stavak 5.

Članak 15.

Iza članka 73. dodaje se novi podnaslov 3.4. i novi članak
73.a koji glasi:

*»3.4. Usluge koje domaći poduzetnici obave
u tuzemstvu inozemnim poduzetnicima koji obavljaju pomorski, zračni
i riječni promet*

Članak 73.a

(1) U skladu s odredbom članka 13. stavak 1. točka
4. Zakona, oslobođene su poreza usluge koje domaći poduzetnici
obave u tuzemstvu inozemnim poduzetnicima koji obavljaju:

1. pomorski i riječni prijevoz: lučke pristojbe,
usluge teglenja i vezivanja brodova u hrvatskim morskim i riječnim
lukama, usluge iskrcaja, ukrcaja, prekrcaja i skladištenja
brodskog tereta u lukama, lučke, skladišne i agencijske
usluge za terete brodova, odvoz smeća, pranje rublja i usluge
popravka brodova,

2. zračni prijevoz: usluge slijetanja, polijetanja, prihvata
i otpreme zrakoplova, prtljage i robe, pristojbe u zračnim
lukama, usluge prijevoza pri opskrbi zrakoplova, usluge međunarodnog
poslovnog salona, parking zrakoplova, odleđivanje i zaštita
zrakoplova od zaleđivanja, izguravanje i privlačenje
zrakoplova, hlađenje/grijanje zrakoplova, čišćenje
zrakoplova, usluge korištenja opreme i usluge popravka zrakoplova.«

Članak 16.

Podnaslov u točki 3.5. ispred članka 73.b i članak
73.b mijenjaju se i glase:

*»3.5. Isporuke dobara i usluga u tuzemstvu koje
se plaćaju iz primljene inozemne novčane donacije*

Članak 73.

(1) U skladu s odredbom članka 13. stavak 1. točka
5. Zakona, poreza na dodanu vrijednost oslobođene su isporuke
dobara i usluga u tuzemstvu, osim nafte i naftnih derivata, duhana
i duhanskih prerađevina, alkohola i alkoholnih pića,
koje se plaćaju iz primljenih inozemnih novčanih
donacija danih humanitarnim organizacijama, zdravstvenim, obrazovnim,
kulturnim, znanstvenim, vjerskim i socijalnim ustanovama, športskim
amaterskim klubovima te tijelima državne i lokalne samouprave
i uprave.

(2) Radi korištenja oslobođenja od plaćanja poreza
na dodanu vrijednost, primatelj novčane donacije iz inozemstva
treba nadležnom područnom uredu Porezne uprave dostaviti
isprave (ugovor ili izjavu o donaciji, izvadak s deviznog ili
žiroračuna) o primljenoj inozemnoj donaciji te ispravu
odnosno potvrdu nadležnog upravnog tijela kojim dokazuje
svoj status. Na temelju te isprave, nadležni područni
ured Porezne uprave izdaje potvrdu s iznosom primljene novčane
donacije do kojeg iznosa primatelj donacije može nabavljati
dobra i usluge u tuzemstvu bez plaćanja poreza na dodanu
vrijednost. Primatelj donacije kao kupac, podnosi prodavatelju
potvrdu područnog ureda Porezne uprave, u koju prodavatelj
unosi podatak o isporučenim dobrima i uslugama bez poreza,
ovjerava taj podatak i za sebe zadržava presliku potvrde
kao dokaz o bezporeznoj isporuci dobra ili obavljenoj usluzi.
U izdanom računu prodavatelj obvezno navodi da je isporuka
obavljena bez obračuna poreza na dodanu vrijednost temeljem
potvrde nadležnog područnog ureda Porezne uprave,
s naznakom broja i nadnevka potvrde.

(3) Potvrda koju izdaje područni ured Porezne uprave izdaje
se u dva primjerka od kojih se jedan daje primatelju donacije,
a druge zadržava nadležni područni ured Porezne
uprave.

(4) Obrazac potvrde je sastavni dio ovoga Pravilnika i sadrži
sljedeće podatke:

1. naziv i adresu područnog ureda Porezne uprave koji je
izdao potvrdu

2. naziv i adresu primatelja novčane donacije i porezni
broj ako je porezni obveznik poreza na dodanu vrijednost

3. naziv i adresu davatelja novčane donacije te podatke
o ispravi na temelju koje se daje donacija

4. iznos novčane donacije

5. ime, naziv i adresu, por. broj isporučitelja

6. broj, datum i iznos računa,

7. žig i potpis ovlaštene osobe isporučitelja

8. iskorištene iznose donacije

9. žig i potpis ovlaštene osobe u područnom uredu
Porezne uprave.

(5) Nakon iskorištenja ukupnog iznosa donacije za nabavu
dobara i usluga u tuzemstvu, primatelj donacije obvezan je potvrdu
s podacima o iskorištenim iznosima, u roku od 15 dana od
zadnje nabave dobara i usluga vratiti u nadležni područni
ured Porezne uprave.

(6) Nadležni područni ured Porezne uprave vodi evidenciju
o izdanim potvrdama i iskorištenim iznosima novčanih
donacija iz inozemstva za nabavu dobara i usluga bez plaćanja
poreza na dodanu vrijednost.«

Članak 17.

Dosadašnji broj »3.5.« podnaslova ispred članka
73.a mijenja se u broj »3.6.«, a članak 73.a
postaje članak 73.c.

Članak 18.

U članku 86. stavak 5. iza prve rečenice dodaje
se nova rečenica koja glasi:

»Konačni obračun u navedenom roku, obvezni
su podnijeti i porezni obveznici koji su obavljali isključivo
oporezive isporuke dobara i usluga, a počinju obavljati
isključivo isporuke dobara i usluga oslobođene poreza
ako do promjene dođe tijekom razdoblja oporezivanja, odnosno
u rokovima iz stavka 3. i 4. ovoga članka ako do promjene
dođe istekom razdoblja oporezivanja.«

Članak 19.

U članku 88. točka 2. mijenja se i glasi:

»2. pod točkom 2. o ukupnim isporukama koje su oslobođene
poreza i to o isporukama u tuzemstvu koje su oslobođene poreza
bez prava na odbitak pretporeza (točka 2.1.) i izvoznim
isporukama te isporukama u tuzemstvu koje su oslobođene poreza
prema odredbi članka 13. stavka 1. točka 2., 3.,
4. i 5. kao i isporukama dobara za koje je oslobođenje propisano
prema odredbama međunarodnih ugovora koji obvezuju Republiku
Hrvatsku (točka 2.2.); Podaci o izvoznim isporukama moraju
se temeljiti na izvoznim carinskim deklaracijama i drugim izvoznim
ispravama.«

Članak 20.

U članku 89. u točki 4. riječi »71.
stavak 6. i 7.« zamjenjuju se riječima »71. stavak
5. i 6.«

Članak 21.

U članku 93. točka 2. mijenja se i glasi:

»2. pod točkom 2. o ukupnim isporukama koje su oslobođene
poreza i to o isporukama u tuzemstvu koje su oslobođene poreza
bez prava na odbitak pretporeza (točka 2.1.) i izvoznim
isporukama te isporukama u tuzemstvu koje su oslobođene poreza
prema odredbi članka 13. stavak 1. točka 2., 3.,
4. i 5. kao i isporukama dobara za koje je oslobođenje propisano
prema odredbama međunarodnih ugovora koji obvezuju Republiku
Hrvatsku (točka 2.2.);«

Članak 22.

U članku 94. u točki 4. riječi »71.
stavak 6. i 7.« zamjenjuju se riječima »71. stavak
5. i 6.«.

Članak 23.

U članku 100. stavak 2. mijenja se i glasi:

»(2) Obveznik poreza iz stavka 1. ovoga članka ne
podnosi poreznu prijavu, a porez mora platiti do zadnjeg dana
u tekućem mjesecu po proteku mjeseca u kojem je neovlašteno
izdan račun s posebno iskazanim porezom.«

Članak 24.

U članku 101. stavak 2. mijenja se i glasi:

»(2) Poduzetnik iz stavka 1. ovoga članka, koji nije
redovni porezni obveznik, ne podnosi poreznu prijavu, a porez
na vrijednost usluga koje mu je obavio inozemni poduzetnik, a
koje se prema odredbama o mjestu oporezivanja, oporezuju u tuzemstvu,
plaća na propisani uplatni račun do zadnjeg dana
u tekućem mjesecu po proteku mjeseca u kome su usluge inozemnog
poduzetnika obavljene ili plaćene (predujmljene).«

Članak 25.

U članku 112. stavak 4. mijenja se i glasi:

»(4) Pri izvoznim isporukama iz članka 13. stavak
1. točka 1. Zakona i isporukama iz članka 13. stavak
1. točka 2., 3., 4. i 5. Zakona, porezno oslobođenje
ne znači zabranu odbitka pretporeza za ulazne isporuke.«

Članak 26.

U članku 115. stavak 2. mijenja se i glasi:

»(2) Prijelaz na oporezivanje prema članku 22. Zakona
kao i prestanak obavljanja oporezivih isporuka i početak
obavljanja isporuka oslobođenih poreza bez prava na odbitak
pretporeza iz članka 11. Zakona te prestanak obavljanja
oslobođenih isporuka iz članka 11. Zakona i početak
obavljanja oporezivih isporuka smatraju se promjenom uvjeta mjerodavnih
za odbitak pretporeza«.

Članak 27.

U članku 118. u stavku 1. riječi »članka
6. stavka 3.« zamjenjuju se riječima »članka
6. stavka 2.«.

Članak 28.

U članku 127. stavak 2. mijenja se i glasi:

»(2) Pri prijelazu s redovnog oporezivanja na oporezivanje
prema stavku 1. ovoga članka i obrnuto, kao i pri prijelazu
s obavljanja oporezivih isporuka dobara i usluga na obavljanje
isporuka dobara i usluga oslobođenih poreza i obrnuto, za
porez na dodanu vrijednost na izlazne isporuke te odbitak pretporeza
mjerodavan je način oporezivanja kalendarske godine odnosno
obračunskog razdoblja u kojoj je isporuka obavljena.«

Članak 29.

Ovaj Pravilnik stupa na snagu danom objave u »Narodnim novinama«.

Klasa: 410-19/00-01/255
Urbroj: 513-07/00-3
Zagreb, 26. lipnja 2000.

Ministar financija
**dr. Mato Crkvenac,** v. r.

Pravilnik, NN 63/2000-1391